Forslag til Europa-Parlamentet og Rådets beslutning om fastholdelse af nationale bestemmelser vedrørende forbud mod anvendelsen af visse tilsætningsstoffer under fremstillingen af en række specifikke levnedsmidler (95/C 134/10) KOM(95) 126 endelig udg. - 95/0085(COD)

(Forelagt af Kommissionen den 19. april 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler (1), ændret ved direktiv 94/34/EF (2), særlig artikel 3a,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

Harmoniseringen af bestemmelserne vedrørende tilsætningsstoffer bør ikke hindre anvendelsen af de nationale bestemmelser, der var gældende pr. 1. januar 1992, og som forbyder brugen af visse tilsætningsstoffer i en række specifikke levnedsmidler, der betragtes som traditionelle, og som produceres på medlemsstaternes område;

listen over levnedsmidler, der betragtes som traditionelle, skal udarbejdes via meddelelser fra medlemsstaterne til Kommissionen inden den 1. juli 1994; det vil dog være nødvendigt at tage hensyn til meddelelser fra de nye medlemsstater fremsendt efter denne dato;

som helhed er hensigten med denne beslutning dog ikke at definere den traditionelle karakter af levnedsmidler; navnlig må denne traditionelle karakter ikke alene være baseret på et forbud mod anvendelsen af tilsætningsstoffer i disse levnedsmidler;

dog må der tages hensyn til betydningen af det forbud i national lovgivning, som fandtes pr. 1. januar 1992 for anvendelsen af visse kategorier af tilsætningsstoffer i levnedsmiddelproduktionen som helhed; en sådan produktionsmådes særlige karakter bør bibeholdes; det er nødvendigt at tage hensyn til pålidelige anvendelser i handelstransaktioner vedrørende disse levnedsmidler og i forhold til forbrugerne for at kunne tillade fastholdelsen af forbuddet mod anvendelsen af visse kategorier af tilsætningsstoffer;

udpegelsen af et produkt som traditionelt, for hvilket en medlemsstat ønsker at opretholde sin nationale lovgivning, må ikke være til skade for bestemmelserne i Rådets forordning EØF nr. 2081/92 (3) og (EØF) nr. 2082/92 (4) om henholdsvis oprindelsesbetegnelser og specificitetsattesteringer;

i direktiv 89/107/EØF og tilhørende særdirektiver tillades kun tilsætningsstoffer, som ikke er til skade for den offentlige sundhed; beskyttelsen af den offentlige sundhed kan derfor ikke være et kriterium for at begrunde et forbud mod anvendelsen af visse tilsætningsstoffer i en række specifikke levnedsmidler, som anses for traditionelle;

forbuddet mod anvendelsen af visse tilsætningsstoffer må ikke føre til diskrimination i forhold til andre tilsætningsstoffer tilhørende samme kategori som nævnt i bilag I til direktiv 89/107/EØF og således ikke kunne skade harmoniseringen på fællesskabsplan;

for at skabe gennemsigtighed vil det være nødvendigt at identificere de forbud mod anvendelsen af visse kategorier af tilsætningsstoffer i visse kategorier af levnedsmidler, som kan opretholdes af medlemsstaterne ved fravigelse af bestemmelserne i direktiv 89/107/EØF samt i særdirektiv 94/35/EF (5), 94/36/EF (6) og 95/. . ./EF;

den fri etableringsret og den fri varebevægelighed må ikke bringes i fare hverken ved tilladelsen til at fastholde denne nationale lovgivning eller ved eventuelle bestemmelser angående etikettering, som gør det muligt at skelne disse produkter fra andre lignende levnedsmidler; den fri bevægelighed, markedsføring og fabrikation i samtlige medlemsstater af lignende levnedsmidler, hvad enten disse anses for traditionelle eller ej, skal opretholdes i overensstemmelse med traktatens bestemmelser -

VEDTAGET FØLGENDE BESLUTNING:

Artikel 1

I medfør af artikel 3a i direktiv 89/107/EØF, ændret ved direktiv 94/34/EF, og under de heri specificerede betingelser har de i bilaget opregnede medlemsstater tilladelse til i deres lovgivning at fastholde forbuddet mod anvendelsen af visse kategorier af tilsætningsstoffer i produktionen af de tilsvarende levnedsmidler opregnet i nævnte bilag.

Anvendelsen af denne beslutning berører ikke bestemmelserne i forordning (EØF) nr. 2081/92 og (EØF) nr. 2082/92.

Artikel 2

Denne beslutning er rettet til medlemsstaterne.

(1) EFT nr. L 40 af 11. 2. 1989, s. 27.

(2) EFT nr. L 237 af 10. 9. 1994, s. 1.

(3) EFT nr. L 208 af 24. 7. 1992, s. 1.

(4) EFT nr. L 208 af 24. 7. 1992, s. 9.

(5) EFT nr. L 237 af 10. 9. 1994, s. 3.

(6) EFT nr. L 237 af 10. 9. 1994, s. 13.

BILAG

Tabel over produkter, for hvilke de pågældende medlemsstater kan fastholde forbuddet mod visse kategorier af tilsætningsstoffer

>TABELPOSITION>